A világ gazdaságában a 2020. utáni hirtelen megszakadást (pandémia és ennek utóhatásai) követően egyenletlen helyreállítási és normalizálódási folyamatok indultak meg. Ezen utóhatások egyaránt kiterjedtek a pénzügyi világra, a termelési láncokra.

A geopolitikai változások valamennyi ország teljesítményére hatással voltak, mely változásokra az egyes régiók, országok a maguk specifikus módján reagáltak.

A 2023-as évet Magyarország pénzügyi-gazdasági szempontból instabil állapotban kezdte, s az év egészére jellemző volt a GDP visszaesése, az infláció okozta fogyasztás visszaesés, a beruházások visszafogottsága. Egyedül a mezőgazdaság teljesítménye, valamint az exportra termelő ágazatok tudták húzni a gazdaságot.

A magas kamatkörnyezet visszavetette mind a lakosság, mind a vállalati szektor eladósodottsági hajlandóságát, s meg kellett tanulni alkalmazkodni a magas kamatok melletti finanszírozhatósághoz, ill. el kellett felejteni a korábbi, nagyon vállalkozásbarát támogatott finanszírozási konstrukciókat.

A Baromfi-Coop cégcsoport azon kevés vállalkozások közé tartozik, ahol a tevékenység, a termékszerkezet, a zárt integrációban történő működési modell, valamint az export orientált termelés-kereskedelem okán a 2023. év sikeresen zárult a fent említett negatív világgazdasági viszonyok, kilátások ellenére.

A 2023. évben mind az energia-, mind a gabonaárak konszolidálódtak.

Míg 2022-ben a felvásárlási szezon komoly aggodalmakkal zajlott mind az árak, mind a mennyiségek vonatkozásában, a 2023. évi felvásárlás kiegyensúlyozott körülmények között zajlott.

A csirke értékesítési árában megjelent a takarmány alapanyag változás visszarendeződése.

2022-ben a cégcsoport mind növekedésben, mind profitabilitásban extrém jó évet zárt. 2023. évben ez a tendencia – mérsékeltebb ütemben-, de folytatódott. A konszolidált árbevétel Y/Y 8,7%-kal növekedett (ez döntően árhatásnak köszönhető), az árbevétel arányos profitabilitás kissé visszaesett.

Ezzel együtt a 2023. év – köszönhetően a korábbi évek tudatos gazdálkodásának - pénzügyi tekintetben kiemelkedő volt. Finanszírozási oldalon továbbra is meghatározó az előző években szerződött kedvező kamatozású instrumentumok jelenléte, ugyanakkor a profit megtakarításából eredő pénzeszköz állomány betétben történő lekötése nagyon kedvezően hatott a pénzügyi műveletekre.

A cégcsoport eladósodottsága nem növekedett.

A kötvényprogramban megjelölt beruházási célokat, azok zöld peremfeltételek melletti megvalósítását a tervek szerint hajtottuk végre.

*Master Good KFT*: a cég Kisvárda vágóüzem továbbfejlesztés (ÉLIP támogatás), technológia, üzemi épületek, úthálózat fejlesztés, gyártás- és logisztikai fejlesztés, belső logisztikai rendszer beruházások megvalósultak.

A tulajdonosok középtávú beruházási elképzelései között a fenntarthatóság, ESG kiemelt prioritást élvez. Ennek keretében napelemek kerülnek a mezőgazdasági és üzemi létesítményekre, a Master Good KFT vágóüzemében keletkező hulladékhő hasznosításra kerül, valamint biológiai szennyvíztisztító megépítésére kerül sor.

*Baromfi-Coop KFT*: Nyírmada telephelyen a takarmánykeverő bővítéshez kapcsolódó tároló, szárító, alapanyag tároló tartály építés, 4. granuláló vonal és iparvágány építés beruházások a végéhez közelednek. Tekintve, hogy a takarmánykeverő beruházás kiemelt fókusz a csoport gazdálkodásában, a fejlesztések nem állnak meg a kötvényprogram keretében meghatározott céloknál, hanem azok további bővítést igénylenek.

Keltetőüzem bővítés beruházás 2022. évben, pénzügyi elszámolása megtörtént. A kötvényprogramban vállalt állattartó telepi beruházások befejeződtek, pénzügyileg elszámolásra kerültek.

*Sága Foods Zrt*.: a kötvényprogramban feltüntetett beruházási célok megvalósultak. Sárváron 2023-2025. között zöld mezős beruházás keretében egy új üzemi beruházás fog megvalósulni, melynek célja egy korszerű, az európai és a világpiacon egyaránt versenyképes gyártóüzem megvalósítása.

A kötvénykibocsátáskor vállalt zöld célok megvalósítását dokumentálni szükséges, ill. arról a Sustain Advisory felé éves riportkészítési kötelezettségünk merül fel, így a cégcsoporton belül zöld bizottság működik, kizárólag szakember kollégákból, tanácsadókból.

Beruházásaink megvalósításához – kivételt képeznek ez alól a kötvényprogramban meghirdetett, számszerűsített célok -, saját erőn és támogatáson felül banki forrást is igénybe veszünk. Mivel a forint alapú finanszírozások kamatlába továbbra is magas, preferált az EUR-ban denominált finanszírozás. A Master Good KFT árbevételében a CCY/HUF aránya biztosítja a természetes hedge meglétét, a finanszírozásnak árfolyamkockázata gyakorlatilag nincs.

A 2023. évi gazdasági környezetváltozás hatására a tulajdonosok célja, hogy a változásokat lekövessék a piaci áraikban oly módon, hogy a vevőkkel való jó kapcsolat ne sérüljön. Az eddigi kiszolgálási minőséget meghaladóan is kiemelt szerepet kapott a vevőkör pontos és minőségi kiszolgálása, új piacok felkutatása. A termékek reklám kampányának erősítésén át a brand pozicionálása továbbra is fókusz.

A cégcsoport pénzügyi helyzete stabil. Mind a Scope Ratings (kötvénykibocsátás), mind a befektetők és finanszírozó pénzintézetek általi elvárt kovenansoknak történő megfelelést szem előtt tartva a cégcsoport gazdálkodása valamennyi mutatószám ( Leverage, Likvidity Ratio, Capex, netDebt/EBITDA) tekintetében 2023/2022. éves összehasonlításban a várakozásokat meghaladóan pozitív – megfelelve a befektetői és finanszírozói bizalomnak.

Kelt: Debrecen, 2024.03.28.

                                                                                           Bárány Péter

 ügyvezető igazgató